b'\n_START_ARTICLE_\nMagnus Sylling Olsen\n_START_SECTION_\nKlubbkarriere\n_START_PARAGRAPH_\nSylling Olsen begynte sin fotballkarriere hos Bakke IF i Skotselv f\xc3\xb8r han i en alder av 15 \xc3\xa5r flyttet til Mj\xc3\xb8ndalen, hvor han begynte \xc3\xa5 spille for Mj\xc3\xb8ndalen IF. I 2004 flyttet han til Oslo for \xc3\xa5 studere, og meldte derfor overgang til Dr\xc3\xb8bak/Frogn, som da spilte i 2. divisjon. Etter \xc3\xa5 ha markert seg for Dr\xc3\xb8bak/Frogn i 2006-sesongen ble Sylling Olsen hentet av Kongsvinger i forkant av 2007-sesongen, hvor han skrev under p\xc3\xa5 en ett\xc3\xa5rskontrakt._NEWLINE_I Kongsvinger startet han som offensiv midtbane, men ble siden brukt p\xc3\xa5 venstrekanten og scorte totalt ti seriem\xc3\xa5l i sin f\xc3\xb8rste sesong i 1. divisjon. Kongsvingers dav\xc3\xa6rende trener Thomas Berntsen uttalte at han \xc3\xb8nsket \xc3\xa5 skrive ny kontrakt med Sylling Olsen, til tross for at han var \xc3\xb8nsket av flere andre klubber. Sylling Olsen skrev siden under p\xc3\xa5 en to\xc3\xa5rskontrakt med klubben._NEWLINE_Han fortsatte med \xc3\xa5 spille p\xc3\xa5 venstrekanten i ytterligere to sesonger, og var sterkt delaktig i Kongsvingers opprykk til Tippeligaen i 2009 med sine ti m\xc3\xa5l p\xc3\xa5 30 seriekamper. Blant annet scorte han m\xc3\xa5l i playoffkampen mellom Kongsvinger og Sogndal som Kongsvinger vant 3\xe2\x80\x931. Til tross for at han rykket opp med Kongsvinger valgte han \xc3\xa5 si nei til et nytt kontraktsforslag og signerte i stedet for Aalesund i forkant av 2010-sesongen._NEWLINE_Han fikk sin debut i Tippeligaen i hjemmekampen mot Lillestr\xc3\xb8m SK den 14. mars 2010 (3\xe2\x80\x930),  og scorte sitt f\xc3\xb8rste m\xc3\xa5l for klubben mot Stab\xc3\xa6k to uker senere, som ogs\xc3\xa5 ble k\xc3\xa5ret til rundens m\xc3\xa5l. Under 2011-sesongen var Sylling Olsen med p\xc3\xa5 \xc3\xa5 spille Aalesund frem til finalen under Norgesmesterskapet i fotball for menn 2011, hvor Aalesund m\xc3\xb8tte SK Brann og til slutt ble Norgesmester etter to scoringer av Michael Barrantes._NEWLINE_Under 2012-sesongen var Sylling Olsen preget av skader og fikk beskjed av klubben om at han ikke kom til \xc3\xa5 bli tilbudt en ny kontrakt etter at denne gikk ut ved sesongslutt. Han meldte derfor overgang til Bod\xc3\xb8/Glimt i august 2012, etter \xc3\xa5 ha scoret elleve m\xc3\xa5l p\xc3\xa5 56 seriekamper for Aalesund. Han scorte m\xc3\xa5l i sin debutkamp for Bod\xc3\xb8/Glimt i 1. divisjon mot gamleklubben Mj\xc3\xb8ndalen i september 2012. Han scorte totalt fem m\xc3\xa5l p\xc3\xa5 ti seriekamper for Bod\xc3\xb8/Glimt p\xc3\xa5 h\xc3\xb8stsesongen 2012, og valgte \xc3\xa5 forlate klubben ved sesongslutt._NEWLINE_I mars 2013 signerte han under p\xc3\xa5 en ett\xc3\xa5rskontrakt med den nyopprykkede klubben Sarpsborg 08. Han spilte 19 seriekamper og scorte tre m\xc3\xa5l i 2013-sesongen, men fikk ikke fornyet tillit av den sportslige ledelsen i klubben og ble siden frigitt ved sesongslutt. Den 20. desember 2013 signerte han under p\xc3\xa5 en to\xc3\xa5rskontrakt med Hamarkameratene._NEWLINE_Den 10. august 2014 ble Sylling Olsen l\xc3\xa5nt ut fra Hamarkameratene til gamleklubben Mj\xc3\xb8ndalen ut 2014-sesongen.'